Document ID: 31980L0232

DIREKTIVA SVETA
z dne 15. januarja 1980
o približevanju zakonodaje držav članic v zvezi s stopnjami nazivnih količin in nazivnih prostornin, ki so dovoljene za določene predpakirane proizvode
(80/232/EGS)
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti in zlasti člena 100 Pogodbe,
ob upoštevanju predloga Komisije1,
ob upoštevanju mnenja Evropskega parlamenta2,
ob upoštevanju mnenja Ekonomsko-socialnega odbora3,
ker Direktiva Sveta 76/211/EGS z dne 20. januarja 1976 o približevanju zakonodaje držav članic v zvezi s pripravo določenih predpakiranih proizvodov glede na maso ali prostornino4 določa dovoljene negativne pogreške v vsebini takih predpakiranih proizvodov, skupaj z oznakami in metodami nadzora, ki se uporabljajo pri takih proizvodih, da lahko ti krožijo po vsej Skupnosti;
ker omenjena direktiva ne odstranjuje vseh ovir pri trgovini s predpakiranimi proizvodi, ki so posledica različnih zakonodaj o meroslovnih lastnostih takih proizvodov; ker imajo države članice različne določbe v zvezi s prostornino ali maso takih proizvodov; glede na to, da morajo biti zato take določbe usklajene;
ker je treba za dani proizvod število količin, ki so tako blizu druga drugi, da bi utegnile zbegati potrošnika, v interesu večje tržne preglednosti čimbolj zmanjšati;
ker se mora tako zmanjšanje nanašati tako na posode za predpakirane proizvode kot na proizvode, ki se prodajajo glede na maso ali na prostornino;
ker člen 16 Direktive Sveta 71/316/EGS z dne 26. julija 1971 o približevanju zakonodaje držav članic v zvezi s skupnimi določbami za merilne instrumente in metode meroslovnega nadzora5, kakor je bila spremenjena s Pogodbo o pristopu6, določa, da lahko usklajevanje zahtev za dajanje določenih proizvodov v promet, zlasti kar zadeva predpisovanje določenih predpakiranih količin, urejajo posebne direktive,
SPREJEL NASLEDNJO DIREKTIVO:
Člen 1
Ta direktiva ureja proizvode, ki se predpakirajo v skladu s členom 1 in 2 Direktive 76/211/EGS in ki so omenjeni v prilogah k tej direktivi; direktiva ne ureja predpakiranih proizvodov, namenjenih izključno profesionalni uporabi.
Člen 2
Proizvodi, navedeni v členu 1, se delijo v tri skupine:
(a) proizvodi, ki se prodajajo glede na maso ali na prostornino, razen proizvodov, navedenih pod točkama (b) in (c).
V Prilogi I so za vsakega od teh proizvodov določene stopnje nazivnih količin vsebine predpakiranih proizvodov;
(b) proizvodi, ki se prodajajo glede na maso ali na prostornino in so pakirani v togih posodah, naštetih v Prilogi II, razen proizvodov, ki so našteti v Prilogi I.
Priloga II za take proizvode določa stopnje prostornin takih posod;
(c) proizvodi, pakirani v obliki razpršil.
V Prilogi III so določene prostornine tekoče faze takih proizvodov, v primeru kovinskih posod pa tudi prostornina posode.
Člen 3
V vsakem primeru mora biti na predpakiranih proizvodih označena nazivna masa ali prostornina vsebine proizvoda v skladu z zahtevami Direktive 76/211/EGS.
V primerih, navedenih v členu 2(b) in (c), mora biti na posodah na način, ki onemogoča zamenjavo z zgornjo označbo, označena tudi lastna nazivna prostornina, v skladu z določbami Priloge II in točke 1 Priloge III, oziroma, če je to potrebno, sklicevanje na standarde EN, omenjene v prilogah.
Člen 4
Če je iz dveh ali večih posameznih predpakiranih proizvodov sestavljen skupinski paket, se stopnje vrednosti, naštete v Prilogah I, II in III, nanašajo na posamezne predpakirane proizvode.
Če je predpakirani proizvod sestavljen iz dveh ali večih posameznih paketov, ki niso namenjeni posamični prodaji, se stopnje vrednosti, naštete v Prilogah I, II in III, nanašajo na predpakirani proizvod.
Člen 5
Države članice ne smejo zavrniti, prepovedati ali omejevati dajanja v promet za predpakirane proizvode, ki izpolnjujejo zahteve iz te direktive, zaradi njihove nazivne količine v primeru predpakiranih proizvodov, naštetih v Prilogi I in v točki 2 Priloge III, ali zaradi nazivne prostornine njihovih posod v primeru predpakiranih proizvodov, naštetih v Prilogi II, ali iz enega od teh dveh razlogov v primeru proizvodov, naštetih v točki 1 Priloge III.
Člen 6
Pred 1. januarjem 1982 države članice ne smejo zavrniti, prepovedati ali omejevati dajanja v promet za predpakirane proizvode, ki izpolnjujejo zahteve Direktive 76/211/EGS, če ima nazivna količina v posodi ali prostornina posode vrednost, ki ni navedena v tej direktivi, in za proizvode, ki so bili v zadevnih državah članicah dani v promet na dan notifikacije te direktive.
Prvi odstavek se ne uporablja za ukrepe, ki jih bosta sprejeli Združeno kraljestvo in Irska, da bi opredelili stopnje v enotah SI.
Člen 7
Države članice sprejmejo predpise potrebne za uskladitev s to direktivo v štiriindvajsetih mesecih od notifikacije te direktive. O tem takoj obvestijo Komisijo.
Države članice predložijo Komisiji besedila temeljnih predpisov notranje zakonodaje, sprejetih na področju, ki ga ureja ta direktiva.
Člen 8
Ta direktiva je naslovljena na države članice.
V Bruslju, 15. januarja 1980

Labels: 7
3
15